ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0171/99

υποβολή: Jaime Valdivielso de Cué (PPE) προς την Επιτροπή

(11 Φεβρουαρίου 1999)

Θέμα: Γεωργο-κτηνοτροφία

Την Τρίτη 5 Ιανουαρίου 1999, ο αντιπρόεδρος της Ευρωπαϊκής Επιτροπής Sir Leon Brittan τόνισε στην 53η Διάσκεψη για τη γεωργο-κτηνοτροφία στην Οξφόρδη την ανάγκη μείωσης των άμεσων ενισχύσεων στους ευρωπαίους αγρότες για να μπορέσει η Ένωση να ξεκινήσει μια αξιόπιστη διαπραγματευτική θέση τον επόμενο γύρω συνομιλιών για τον τομέα αυτόν στην παγκόσμια οργάνωση εμπορίου που προβλέπεται για το Δεκέμβριο του 1999.

Μπορεί να με πληροφορήσει η Επιτροπή, σε περίπτωση που ληφθούν αυτά τα μέτρα, ποιά αντισταθμιστικά συνοδευτικά μέτρα πρόκειται να υιοθετηθούν γι' αυτόν τον τομέα που προσλαμβάνει για την Ευρωπαϊκή Ένωση γενικά και ιδιαίτερα για την Ισπανία μεγάλη οικονομική, κοινωνική και οικολογική σημασία;

Απάντηση του κ. Fischler εξ ονόματος της Επιτροπής

(22 Μαρτίου 1999)

Ο Αντιπρόεδρος της Επιτροπής, υπεύθυνος για την εμπορική πολιτική, στην ομιλία του κατά την 53η Συνδιάσκεψη για τη Γεωργία στην Οξφόρδη, τόνισε τη σημασία επίτευξης συμφωνίας επί των προτάσεων για τη γεωργία του Προγράμματος Δράσης 2000 πριν από την έναρξη των επόμενων διαπραγματεύσεων του Παγκόσμιου Οργανισμού Εμπορίου (ΠΟΕ), διότι αυτό θα επιτρέψει στην Κοινότητα όχι μόνο να μετάσχει στις επόμενες διαπραγματεύσεις του ΠΟΕ με αξιόπιστη θέση αλλά να λάβει και πρωτοβουλίες. Ειδικότερα, αναφέρθηκε στις προτάσεις αναθεώρησης του Προγράμματος Δράσης 2000 στον τομέα των σιτηρών, βοείου κρέατος και γαλακτοκομικών προϊόντων, οι οποίες προβλέπουν μείωση της τιμής παρέμβασης σε συνδυασμό με σύστημα κατευθείαν πληρωμών ώστε να αντισταθμίσει την απώλεια εισοδήματος των γεωργών που προκαλείται από τις χαμηλότερες τιμές. Ανέφερε, επίσης, ότι ένα βασικό θέμα για την Κοινότητα στις επόμενες διαπραγματεύσεις του ΠΟΕ θα είναι η διατήρηση του "μπλε κουτιού", δηλαδή να διατηρηθούν τα μέτρα στήριξης βάσει των προγραμμάτων περιορισμού της παραγωγής εκτός της υποχρέωσης μείωσης δεδομένου ότι αυτές οι πληρωμές αποτελούν το κεντρικό στοιχείο των προτάσεων μεταρρύθμισης του Προγράμματος Δράσης 2000. Ο ομιλητής επίσης ανέφερε το θέμα της βαθμιαίας μείωσης των άμεσων ενισχύσεων στο πλαίσιο της συζήτησης για το μελλοντικό χρηματοδοτικό πλαίσιο (2000-2006) της Κοινότητας. Αυτό απετέλεσε την απάντηση στα αιτήματα των διαφόρων Υπουργών Οικονομικών στο Ευρωπαϊκό Συμβούλιο της Βιέννης να παγώσει ο προϋπολογισμός της κοινής γεωργικής πολιτικής (ΚΓΠ) από το έτος 2000 στο επίπεδο του 1999. Θα πρέπει να αναφερθεί ότι οι προτάσεις μεταρρύθμισης της Επιτροπής προβλέπουν αύξηση του κόστους τα πρώτα χρόνια μετά το 2000 για να καταστεί δυνατή η μεταρρύθμιση της ΚΓΠ και μείωση των δαπανών σε πραγματικούς όρους προς το τέλος της περιόδου.
ΓΡΑΠΤΗ ΕΡΩΤΗΣΗ E-0318/99

υποβολή: John McCartin (PPE) προς την Επιτροπή

(19 Φεβρουαρίου 1999)

Θέμα: Τιμές βοείου και μοσχείου κρέατος

Θα μπορούσε η Επιτροπή να αναφέρει τις μέσες τιμές για το βόειο και το μόσχειο κρέας που έχουν πληρωθεί στους κτηνοτρόφους σε κάθε κράτος μέλος για την πιο πρόσφαταη εβδομάδα ή μήνα για την οποία υπάρχουν στοιχεία;

Απάντηση του κ. Fischler εξ ονόματος της Επιτροπής

(10 Μαρτίου 1999)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0169/99

υποβολή: Jaime Valdivielso de Cué (PPE) προς την Επιτροπή

(11 Φεβρουαρίου 1999)

Θέμα: Εμπόριο

Στις 14 Ιανουαρίου 1999, η Ευρωπαϊκή Επιτροπή ζήτησε από το Συμβούλιο την έγκριση να διαπραγματευθεί με τις αρχές του Βιετνάμ ένα διπλό σύστημα τελωνειακού ελέγχου για τα υποδήματα που προέρχονται από την χώρα αυτή λόγω της υποψίας ότι το Βιετνάμ χρησιμοποιείται από την Κίνα, την Ταϊλάνδη και την Ινδονησία για την εκφυγή τους από μέτρα αντιντάμπινγκ που έχει λάβει η ΕΕ για τις εξαγωγές υποδημάτων από τις χώρες τους.

Μπορεί να με πληροφορήσει η Ευρωπαϊκή Επιτροπή πότε πρόκειται να τεθεί σε εφαρμογή το σύστημα αυτό;

Με ποιό τρόπο προβλέπεται η αντιστάθμιση για τις επιχειρήσεις του τομέα αυτού, ο οποίος προσλαμβάνει ιδιαίτερη κοινωνικο-οικονομική σημασία για την Ευρωπαϊκή Ένωση γενικότερα και για την Ισπανία ειδικότερα, της ζημίας που έχει προκληθεί από τις προαναφερθείσες εξαγωγές;

Απάντηση του Sir Leon Brittan εξ ονόματος της Επιτροπής

(18 Μαρτίου 1999)

Στις 22 Φεβρουαρίου 1999, το Συμβούλιο ενέκρινε επίσημα την εντολή διαπραγμάτευσης συμφωνίας για την καθιέρωση συστήματος διπλού ελέγχου για τις εισαγωγές ορισμένων υποδημάτων καταγωγής Βιετνάμ. Η Επιτροπή θα αρχίσει σύντομα διαπραγματεύσεις με τις αρχές της εν λόγω χώρας, με σκοπό τη σύναψη συμφωνίας εντός του Απριλίου 1999.

Εν συνεχεία, το Συμβούλιο θα δημιουργήσει προσωρινό σύστημα διπλού ελέγχου, μέχρι να περατωθούν οι απαιτούμενες διαδικασίες για την επίσημη σύναψη της συμφωνίας. Δεδομένου ότι οι διαδικασίες αυτές μπορούν να απαιτήσουν σημαντικό χρόνο, τα μέρη έχουν τη δυνατότητα να συμφωνήσουν, με ανταλλαγή διπλωματικών διακοινώσεων, την προσωρινή εφαρμογή της συμφωνίας. Η προσωρινή αυτή εφαρμογή αυτή μπορεί γίνει ένα ή δύο μήνες μετά τη μονογράφηση της συμφωνίας, δηλαδή το Μάιο-Ιούνιο 1999.

Στη συγκεκριμένη περίπτωση, δεν μπορεί να εφαρμοστεί σύστημα αντιστάθμισης των ανταγωνιζόμενων βιομηχανιών, δεδομένου ότι δεν υπάρχει κοινοτική νομοθεσία στον τομέα αυτό.
ΓΡΑΠΤΗ ΕΡΩΤΗΣΗ E-0265/99

υποβολή: Jesús Cabezón Alonso (PSE) προς την Επιτροπή

(17 Φεβρουαρίου 1999)

Θέμα: Ενισχύσεις προς τα ναυπηγεία

Πώς μπορεί να ερμηνευθεί το γεγονός ότι η Επιτροπή έχει κινήσει διαδικασία κατά της Ισπανίας λόγω υποτιθέμενων κρατικών ενισχύσεων προς τα ναυπηγεία ενώ συγχρόνως ευνοείται ο αθέμιτος ανταγωνισμός της Νότιας Κορέας στον τομέα της ναυτιλίας στον οποίο χρησιμοποιούνται ενισχύσεις από το Διεθνές Νομισματικό Ταμείο;

Πώς είναι δυνατόν, σ' αυτές τις συνθήκες να αντισταθούν τα ευρωπαϊκά ναυπηγεία στον ανταγωνισμό των κορεατικών ναυπηγείων;

Πώς αντιμετωπίζει η Επιτροπή αυτό τον αθέμιτο ανταγωνισμό εκ μέρους της Νότιας Κορέας;

Απάντηση του Sir Leon Brittan εξ ονόματος της Επιτροπής

(18 Μαρτίου 1999)

Η Επιτροπή έχει πράγματι ανοίξει διαδικασία έρευνας όσον αφορά τις ειδικές παροχές εγγύησης λόγω οφειλομένων έργων ύψους 111 εκατ. Ευρώ (δηλαδή 18.451 εκατ. πεσετών) που χορηγήθηκαν το 1998 στα δημόσια ναυπηγεία εμπορικών πλοίων στην Ισπανία. Η ίδια εκφράζει αμφιβολίες σχετικά με τη συμφωνία αυτών των ειδικών παροχών εγγυήσεων με την απόφασή της του 1997 να εγκρίνει, κατέξαίρεση, ενισχύσεις για την ανασυγκρότηση των ναυπηγείων αυτών που, διαφορετικά, θα απαγορεύονταν από τους κοινοτικούς κανόνες που εφαρμόζονται στις κρατικές ενισχύσεις υπέρ της ναυπηγικής βιομηχανίας. Πρόκειται, συνεπώς, για ενδεχόμενη στρέβλωση του ανταγωνισμού στο εσωτερικό της Κοινότητας.

Όσον αφορά τα δάνεια του Διεθνούς Νομισματικού Ταμείου (ΔΝΤ), αυτά προορίζονταν για τη σταθεροποίηση των αποθεμάτων της Κεντρικής Τράπεζας της Κορέας. Επιπλέον, υπόκειται στο ΔΝΤ να επαληθεύσει τη χρηστή χρησιμοποίηση της διεθνούς βοήθειας και να υπαγάγει την καταβολή των διαδοχικών τμημάτων στην τήρηση, από την Κορέα, των όρων που της έχουν επιβληθεί.

Από την πλευρά της, η Επιτροπή, σε συνεργασία με τα κράτη μέλη, μέλη του ΔΝΤ, προσδίδει ιδιαίτερη προσοχή στο θέμα της χρησιμοποίησης της οικονομικής βοήθειας που χορηγείται στην Κορέα από τους διεθνείς οργανισμούς. Εξακριβώνει, ιδιαίτερα, ότι τα δάνεια αυτά δεν έχουν χρησιμοποιηθεί για να επιδοτήσουν, κατά τρόπο αθέμιτο, τα ναυπηγεία και ότι η χώρα αυτή συνεχίζει να τηρεί τις διεθνείς υποχρεώσεις της. Η Επιτροπή είναι διατεθειμένη, εφόσον παρασχεθούν αποδεικτικά στοιχεία για αθέμιτες πρακτικές, να χρησιμοποιήσει τα μέσα εμπορικής πολιτικής, για να δώσει λύση στην κατάσταση αυτή. Σχετικά με το θέμα αυτό, είναι σαφές ότι η εφαρμογή των διατάξεων της συμφωνίας του ΟΟΣΑ θα έδινε στην Κοινότητα συμπληρωματικά μέσα για να καταπολεμήσει αποτελεσματικά αυτές τις αθέμιτες πρακτικές.

Εξάλλου, παρά την ασιατική οικονομική κρίση η οποία, στην Κορέα εκφράστηκε με σοβαρή υποτίμηση του Ουόν και μία ιδιαίτερα επιθετική πολιτική τιμών των κορεατικών ναυπηγείων, τα κοινοτικά ναυπηγεία επέτυχαν, το 1998, να διατηρήσουν μια περισσότερο και από αξιοπρεπή θέση στη διεθνή αγορά (29 % νέων παραγγελιών σε αντιστάθμισμα σε τόνους έναντι 22 % στην Κορέα, από τον Ιανουάριο μέχρι το Σεπτέμβριο του 1998).
ΓΡΑΠΤΗ ΕΡΩΤΗΣΗ E-0343/99

υποβολή: Wilmya Zimmermann (PSE) προς την Επιτροπή

(23 Φεβρουαρίου 1999)

Θέμα: Δεδομένα της βάσης "EU Labor Force Survey" υπό τη διαχείριση της Eurostat

Είναι δυνατόν μελλοντικά να επιτραπεί η πρόσβαση στα ανώνυμα στοιχεία της βάσης δεδομένων "EU Labor Force Survey" (LFS), επειδή οι πληροφορίες αυτές θα μπορούσαν να είναι χρήσιμες για τις πανεπιστημιακές μελέτες στις κοινωνικές και οικονομικές επιστήμες;

Θα ήταν επίσης σημαντικό να απαντηθεί το ερώτημα εάν η απεριόριστη πρόσβαση στα δεδομένα αυτά θα μπορούσε να γίνεται χωρίς επιβάρυνση.

Η παρούσα ερώτηση δικαιολογείται από το γεγονός ότι δεν ήταν αρκετά ικανοποιητικές οι διαπραγματεύσεις μεταξύ του επικεφαλής του σχεδίου EFFNATIS και της EUROSTAT. Θα ήταν δυνατόν να πραγματοποιηθούν λεπτομερέστερες μελέτες και να επιτευχθεί μεταλύτερη πρόοδος, εάν η EUROSTAT έθετε, κατ' αρχήν χωρίς επιβάρυνση, στη διάθεση της ευρωπαϊκής έρευνας τα δεδομένα του LFS που διαχειρίζεται, σε ανώνυμη μορφή.

Απάντηση του κ. de Silguy εξ ονόματος της Επιτροπής

(9 Απριλίου 1999)

Ο χειρισμός των απόρρητων στοιχείων από την Επιτροπή διέπεται από την κοινοτική νομοθεσία, στην οποία περιλαμβάνεται ο κανονισμός (ΕΚ) αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές(1) και ο κανονισμός (ΕΟΚ) αριθ. 1588/90 του Συμβουλίου της 11ης Ιουνίου 1990 για τη διαβίβαση πληροφοριών που καλύπτονται από το στατιστικό απόρρητο(2). Το εν λόγω νομοθετικό πλαίσιο δεν επιτρέπει στην Επιτροπή την κοινοποίηση απόρρητων στοιχείων υπό κανονικές συνθήκες σε οποιοδήποτε εξωτερικό φορέα. Οι συζητήσεις στα πλαίσια της ομάδας εργασίας για τις στατιστικές σχετικά με την απασχόληση κατέδειξαν ότι τα μικροδεδομένα που προκύπτουν από τις έρευνες εργατικού δυναμικού μπορούν να κοινοποιούνται μόνο εφόσον είναι δυνατό να χαρακτηρισθούν ως μη απόρρητα; πρέπει δηλαδή όχι απλώς να είναι ανώνυμα, αλλά επίσης να χρησιμοποιείται μια μέθοδος που να καθιστά πρακτικώς αδύνατη την αναγνώριση της ταυτότητας των ατόμων. Η δυνατότητα εξεύρεσης μιας τέτοιας μεθόδου θα εξετασθεί από την επιτροπή στατιστικού απορρήτου.

Η τιμολόγηση των στοιχείων της έρευνας εργατικού δυναμικού υπόκειται στη γενική τιμολογιακή πολιτική που έχει θεσπισθεί στα πλαίσια του ευρωπαϊκού στατιστικού συστήματος. Κατά την τιμολόγηση λαμβάνεται υπόψη το κόστος συλλογής και επεξεργασίας των στοιχείων τόσο από τις εθνικές στατιστικές υπηρεσίες όσο και από την Επιτροπή. Στα περισσότερα κράτη μέλη η παροχή στοιχείων στους χρήστες, είτε σε έντυπη είτε σε ηλεκτρονική μορφή, προϋποθέτει την καταβολή κάποιου τέλους. Συνεπώς, η Επιτροπή δεν θα μπορούσε να κοινοποιεί στοιχεία με χρέωση χαμηλότερη από την προβλεπόμενη στα κράτη μέλη, δεδομένου ότι αυτό θα έθιγε σημαντικά τις πωλήσεις στα κράτη μέλη και θα έθετε σε κίνδυνο τη συνεργασία μεταξύ της Επιτροπής και των εθνικών στατιστικών υπηρεσιών από τις οποίες προέρχονται καταρχήν τα στοιχεία. Το ειδικότερο θέμα της τιμολόγησης των μικροδεδομένων που προκύπτουν από την έρευνα εργατικού δυναμικού θα εξετασθεί από την ομάδα εργασίας για τη διάδοση των δεδομένων, η οποία είναι αρμόδια για την τιμολογιακή πολιτική.

(1) ΕΕ L 52 της 22.2.1997.

(2) ΕΕ L 151 της 15.6.1990.
ΓΡΑΠΤΗ ΕΡΩΤΗΣΗ E-0030/99

υποβολή: Νικήτας Κακλαμάνης (UPE) προς την Επιτροπή

(20 Ιανουαρίου 1999)

Θέμα: Διαθεσιμότητα υπαλλήλου στην Επιτροπή

Ο κ. Πωλ ΒΑΝ ΜΠΟΥΙΤΕΝΕΝ, υπάλληλος στη Μονάδα Οικονομικού Ελέγχου της Επιτροπής, τέθηκε σε διαθεσιμότητα με την αιτιολογία της προώθησης προς το Ευρωπαϊκό Κοινοβούλιο έκθεσης που αποκαλύπτει οικονομικές ατασθαλίες από κάποιες υπηρεσίες της Ευρωπαϊκής Επιτροπής κατά τη διαχείριση των χρημάτων των ευρωπαίων πολιτώ να, κάτι που οδήγησε, άλλωστε, και στην άρνηση του Κοινοβουλίου να χορηγήσει απαλλαγή στην Επιτροπή για το οικονομικό έτος 1996.

Στον ολλανδό αυτό υπάλληλο έχει απαγορευθεί η είσοδος στο γραφείο του, ενώ την επιβολή της σχετικής ποινής επιβεβαίωσε και ο εκπρόσωπος της Επιτροπής.

Μπορεί να μας πληροφορήσει η Επιτροπή πως στοιχειοθετήθηκε η λήψη του παραπάνω εξοντωτικού μέτρου εναντίον του κ. ΒΑΝ ΜΠΟΥΙΤΕΝΕΝ, αν η απόφαση αυτή συνάδει με το στόχο της διαφάνειας που πρέπει να διέπει τις ενέργειες όλων των κοινοτικών οργάνων, και τι μέτρα θα ληφθούν ώστε να διασφαλισθεί η χρηστή διαχείριση των χρημάτων των πολιτών της Ένωσης;
ΓΡΑΠΤΗ ΕΡΩΤΗΣΗ P-0051/99

υποβολή: Ursula Stenzel (PPE) προς την Επιτροπή

(15 Ιανουαρίου 1999)

Θέμα: Leonardo - Cresson

Το πρόγραμμα Leonardo είναι ένα από τα επιτυχέστερα της ΕΕ και παρέχει τη δυνατότητα σε χιλιάδες νέους να αποκτήσουν προσωπικά βιώματα σε σχέση με την Ευρώπη.

Τα πρόσφατα περιστατικά περιλαμβάνουν τώρα πλέον και το πρόγραμμα αυτό πράγμα που βλάπτει την αξιοπιστία της ΕΕ.

Η αρμόδια επιτροπή του Κοινοβουλίου αποφάσισε να διαβιβάσει τα στοιχεία που έχει στη διάθεσή της στην εισαγγελική αρχή με το αίτημα να εξακριβωθούν οι πιθανότητες απάτης και κακής διαχείρισης.

Η επιτροπή αυτή ισχυρίζεται ότι η αρμόδια Επίτροπος κ. Cresson παρεμπόδισε την υποβολή στην επιτροπή αυτή μιας αναθεωρημένης έκδοσης της έκθεσης δημοσιονομικού ελέγχου. Αληθεύει ο ισχυρισμός αυτός και μπορεί η Επιτροπή να δώσει πληροφορίες για το περιεχόμενο της έκθεσης αυτής;

Απάντηση της κ. Cresson εξ ονόματος της Επιτροπής

(9 Απριλίου 1999)

Η Ευρωπαϊκή Επιτροπή συμμερίζεται τη θετική εκτίμηση του κ. βουλευτή όσον αφορά το πρόγραμμα Leonardo da Vinci καθώς και τη σημασία του για τους ευρωπαίους νέους.

Η υπηρεσία που παρέχει τεχνική υποστήριξη στην Επιτροπή για την εφαρμογή του προγράμματος υποβλήθηκε πράγματι, σε δημοσιονομικό έλεγχο από τον οικονομικό ελεγκτή της Επιτροπής. πως ισχύει για κάθε έλεγχο, η έκθεση που συντάχθηκε από τον δημοσιονομικό ελεγκτή έπρεπε να υποβληθεί σε μια διαδικασία κατάντιμηλία με βάση την οποία η γενική διεύθυνση διαχείρισης του προγράμματος έπρεπε να εξετάσει τα σχόλιά του και να υποβάλει τις απαντήσεις της στην έκθεση.

Το σχέδιο έκθεσης που συνέταξε ο δημοσιονομικός ελεγκτής υποβλήθηκε σε αυτή την διαδικασία κατάντιμηλία. Η ολοκλήρωση των συμπερασμάτων του δημοσιονομικού ελεγκτή και των απαντήσεων της γενικής διεύθυνσης "Εκπαίδευση, κατάρτιση και νεολαία" απαίτησε την πραγματοποίηση συναντήσεων και ανταλλαγών ακριβώς για να υπάρξουν ακρίβεια και διαφάνεια. Σε καμία φάση δεν αντιτάχθηκε η Ευρωπαϊκή Επιτροπή στη διαβίβαση της έκθεσης του δημοσιονομικού ελεγκτή στο Κοινοβούλιο. δη την 9η Δεκεμβρίου 1998 η έκθεση της ΓΔ XX απεστάλη στο Κοινοβούλιο συνοδευόμενη από τις μη οριστικές απαντήσεις της γενικής διεύθυνσης.

Η Επιτροπή υπέβαλε στον πρόεδρο της επιτροπής απασχόλησης και κοινωνικών υποθέσεων του Κοινοβουλίου στις 5 Ιανουαρίου 1999 την τελική έκθεση του δημοσιονομικού ελεγκτή και τις οριστικές απαντήσεις της γενικής διεύθυνσης. Συναντήθηκε εξάλλου δεύτερη φορά με την επιτροπή αυτή κατά τη διάρκεια ειδικής συνεδρίασης που πραγματοποιήθηκε στις 12 Ιανουαρίου 1999.
ΓΡΑΠΤΗ ΕΡΩΤΗΣΗ E-0189/99

υποβολή: Angela Sierra González (GUE/NGL) προς την Επιτροπή

(11 Φεβρουαρίου 1999)

Θέμα: Σοβαρές ζημιές λόγω της καταιγίδας στο αρχιπέλαγος των Καναρίων

Την πρώτη εβδομάδα του Ιανουαρίου του 1999, ξέσπασε μεγάλη καταιγίδα στο αρχιπέλαγος των Καναρίων, η οποία προκάλεσε σοβαρές ζημιές σε ζωτικές για τη λειτουργία των νησιών υποδομές.

Οι ζημιές που προκλήθηκαν από την καταιγίδα έπληξαν κυρίως τις αγροτικές εκμεταλλεύσεις των νησιών και την οδική και λιμενική τους υποδομή.

Η κυβέρνηση των Καναρίων δημιούργησε μία ειδική επιτροπή καταγραφής των ζημιών που αξιολόγησε τις απώλειες σε 16.500 εκατομμύρια πεσέτες.

Γνωρίζει η Επιτροπή το μέγεθος των ζημιών;

Σκοπεύει η Επιτροπή να λάβει κάποιο μέτρο υπό τη μορφή οικονομικής βοήθειας για την αποκατάσταση των υποδομών που καταστράφηκαν;

Απάντηση της κας Wulf-Mathies εξ ονόματος της Επιτροπής

(16 Μαρτίου 1999)

Η Επιτροπή δεν έλαβε μέχρι σήμερα καμία ανακοίνωση εκ μέρους των ισπανικών αρχών σχετικά με τις ζημίες που προκλήθηκαν από τη θύελλα από την οποία επλήγησαν τα Κανάρια Νησιά κατά την πρώτη εβδομάδα του Ιανουαρίου του 1999.

Κατά την προσεχή συνεδρίαση των επιτροπών παρακολούθησης των διαρθρωτικών παρεμβάσεων στα Κανάρια Νησιά, η Επιτροπή θα προτείνει στις εθνικές και περιφερειακές αρχές να εξετάσουν, στο πλαίσιο της εταιρικής σχέσης, τις υπάρχουσες δυνατότητες αναπρογραμματισμού και την ενδεχόμενη χορήγηση των διαθέσιμων πόρων, ώστε να τεθούν σε εφαρμογή δράσεις που αποσκοπούν στην ανακατασκευή των έργων υποδομής που έχουν υποστεί ζημίες.
ΓΡΑΠΤΗ ΕΡΩΤΗΣΗ E-0820/99

υποβολή: Odile Leperre-Verrier (ARE) προς την Επιτροπή

(6 Απριλίου 1999)

Θέμα: Το μέλλον της γυναικολογίας

Μπορεί η Ευρωπαϊκή Επιτροπή να διευκρινίσει κατά πόσον, λόγω της εναρμόνισης των ιατρικών ειδικοτήτων, η γυναικολογία, υπό τη μορφή υπό την οποία ασκείται σήμερα στη Γαλλία, πρόκειται να εκλείψει;

Δε θα πρέπει να κατευθυνθούμε μάλλον προς επέκταση της ειδικότητας αυτής σε ολόκληρη την Ευρώπη, λόγω της σημασίας που έχει για την υγεία των γυναικών;

Η ειδικότητα αυτή, που έρχεται να συμπληρώσει τη μαιευτική, η οποία έχει πιο τεχνικό και χειρουργικό χαρακτήρα, δεδομένου ότι προσανατολίζεται κυρίως στους τοκετούς και τις χειρουργικές επεμβάσεις, επιτρέπει την αποτελεσματικότερη κάλυψη των ακόλουθων τομέων:

- αντισύλληψη,

- πρόληψη ορισμένων μορφών καρκίνου,

- αντιμετώπιση των ΣΜΝ (σεξουαλικώς μεταδιδόμενες νόσοι);

επιπλέον, δίνει στις γυναίκες τη δυνατότητα να έχουν μια προσεκτικότερη αντιμετώπιση των προβλημάτων τους.

Απάντηση του κ. Monti εξ ονόματος της Επιτροπής

(28 Απριλίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3227/96 του κ. Baldarelli(1).

(1) ΕΕ C 138 της 5.5.1997.
ΓΡΑΠΤΗ ΕΡΩΤΗΣΗ E-0719/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Ιταλία;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0756/99

υποβολή: Νικήτας Κακλαμάνης (UPE) προς την Επιτροπή

(29 Μαρτίου 1999)

Θέμα: Χρηματοδοτήσεις της Ευρωπαïκής Επιτροπής

Μπορεί να με πληροφορήσει η Ευρωπαϊκή Επιτροπή αν έχει ποτέ χρηματοδοτήσει, μέσω οποιασδήποτε διόδου, "οργανώσεις" που ασχολούνται με την "προστασία των δικαιωμάτων" της Μουσουλμανικής μειονότητας της Δυτικής Θράκης, καθώς και ποιά ήταν τα ακριβή ποσά που ενδεχομένως δόθηκαν;

Απάντηση της κας Wulf-Mathies εξ ονόματος της Επιτροπής

(27 Απριλίου 1999)

Σύμφωνα με πληροφορίες που παρασχέθηκαν από το κράτος μέλος στην Επιτροπή κατά τη διάρκεια των συναντήσεων της ομάδας παρακολούθησης για το επιχειρησιακό πρόγραμμα "Ανατολική Μακεδονία και Θράκη", καμία οργάνωση για την προστασία των δικαιωμάτων της μουσουλμανικής μειονότητας στη Δυτική Θράκη δεν χρηματοδοτήθηκε μέχρι σήμερα από το πρόγραμμα αυτό.
ΓΡΑΠΤΗ ΕΡΩΤΗΣΗ E-0133/99

υποβολή: Alexandros Alavanos (GUE/NGL) προς την Επιτροπή

(2 Φεβρουαρίου 1999)

Θέμα: Εφαρμογή κανόνων αλιείας στη Μεσόγειο από τρίτες χώρες

Η ΕΕ έχει θεσπίσει τεχνικά μέτρα (Καν. 1626/94)(1) που αποσκοπούν στην διατήρηση των αλιευτικών πόρων στη Μεσόγειο και περιλαμβάνουν την απαγόρευση χρήσης ακατάλληλων αλιευτικών εργαλείων, την απόσταση αλίευσης από τις ακτές κ.ά. Τα μέτρα αυτά δεν ισχύουν για την αλιευτική δραστηριότητα που ασκείται σε τρίτες παράκτιες χώρες της Μεσογείου, όπως η Τουρκία, με αποτέλεσμα και να μην προστατεύονται αποτελεσματικά οι αλιευτικοί πόροι αλλά και να δημιουργούνται συνθήκες στρέβλωσης του ανταγωνισμού από τη διάθεση στην αγορά των προϊόντων αλιείας που προέρχονται από αυτήν την χώρα.

Δεδομένης της συμφωνίας τελωνειακής ένωσης ΕΕ-Τουρκίας, θεωρεί η Επιτροπή ότι τα προϊόντα αλιείας που προέρχονται από την Τουρκία μπορούν να διατίθενται ελεύθερα στην αγορά της ΕΕ χωρίς να τηρούνται εκ μέρους της χώρας αυτής οι κανόνες που ισχύουν για τους αλιείς των κρατών-μελών της ΕΕ; Τί μέτρα προτίθεται να λάβει η Επιτροπή έναντι της Τουρκίας και των άλλων χωρών της Μεσογείου, προκειμένου να υιοθετήσουν τα τεχνικά μέτρα του Καν. 1626/94 ώστε να διαφυλαχθούν αποτελεσματικά οι αλιευτικοί πόροι της Μεσογείου;

Απάντηση της κας Bonino εξ ονόματος της Επιτροπής

(12 Απριλίου 1999)

Η εν λόγω κοινοτική νομοθεσία δεν εφαρμόζεται στα πλοία των παρόχθιων χωρών, όπως η Τουρκία, παρά μόνο όταν τα σκάφη αυτά αλιεύουν στα ύδατα που βρίσκονται στην κυριαρχία ή στη δικαιοδοσία ενός κράτους μέλους. Η Τουρκία εφαρμόζει τους δικούς της κανόνες διατηρήσεως των αλιευτικών αποθεμάτων, οι οποίοι δεν συμπίπτουν απαραίτητα με την κοινοτική νομοθεσία.

Μετά απ αυτά, δεν υπάρχει νομικό εμπόδιο στην κυκλοφορία των προϊόντων της αλιείας καταγωγής Τουρκίας, εφόσον τηρούν την κοινοτική νομοθεσία όσον αφορά τις αγορές, συμπεριλαμβανομένων των υγειονομικών όρων.

Η Επιτροπή δεν μπορεί να επιβάλει σε μία τρίτη χώρα να μεταφέρει ένα κοινοτικό κανόνα στην εθνική της νομοθεσία. Αυτό που θα ήταν επιθυμητό είναι ορισμένος βαθμός εναρμονίσεως μεταξύ των νομοθεσιών των μεσογειακών χωρών, καθορίζοντας ελάχιστους όρους, αλλά αφήνοντας στις παρόχθιες χώρες τη δυνατότητα να τους προσαρμόζουν στις ειδικές τους περιφερειακές ιδιαιτερότητες. Η διαδικασία αυτή μπορεί συνεπώς να γίνει μόνο στο πλαίσιο της Γενικής Επιτροπής Αλιείας της Μεσογείου (CGPM), και σ αυτό το πλαίσιο κίνησε η Επιτροπή τις αναγκαίες διαδικασίες.

(1) ΕΕ L 171 της 6.7.1994, σελ. 1.